་བྱ། ། དམ་ཚིག་སྲུང་ཞིང་བསྙེན་སྒྲུབ་འབད། ། དགེ་འདུན་ནང་མཐུན་ཁྲིམས་སྲུང་ཞིང་། ། གསོ་སྦྱོང་མི་བཅད་གསུང་རབ་ཀློག། གཙུག་ལག་སྒྲུབ་གནས་རྟེན་གསུམ་ལ། །
རབ་གནས་མཆོད་འབུལ་ཕྱག་བསྐོར་བརྩོན། ། མྱོང་གྲོལ་སྨན་དང་རིལ་བུ་སྒྲུབ། །
གཡང་གཏེར་ཀླུ་བུམ་ས་བཅུད་གསོ། ། ཐུབ་དབང་གནས་བརྟན་མཆོད་ཆོག་དང་། །
སྒྲོལ་མའི་མཎྜལ་བཞི་ཆོག་འབད། ། ཆུ་གཏོར་ལྷ་བསང་རླུང་རྟ་དང་། ། གསེར་སྐྱེམས་མདོས་གཏོར་ཕྱོགས་བཞིར་བརྩོན། ། སངས་རྒྱས་བསྟན་ལ་ཕན་དོན་དུ། ། སྡིག་ཆེན་སྲོག་གཅོད་སོགས་སྤང་ན། ། ཕན་ཡོན་བསམ་མི་ཁྱབ་འབྱུང་བས། ། སྲོག་གཅོད་ལ་སོགས་སྤང་ཐབས་བསྐུལ། ། གཏན་དུ་སྤང་རྣམས་བླ་ན་མེད། ། མ་ནུས་ན་ཡང་སྣ་རེ་ཙམ། །
ལོ་ཟླ་དུས་ཚེས་ཁྱད་ཕྱེ་སྟེ། ། རྒས་གཞོན་བར་གསུམ་ཐམས་ཅད་ལ། ། ཐབས་ཀྱིས་བསྐུལ་བའི་འབད་སྩོལ་རེམ། ། ཉིན་གཅིག་སྤང་ཡང་བསོད་ནམས་ཆེ། ། སངས་རྒྱས་བསྟན་ལ་ཕན་དོན་དུ། ། ཆོས་ཀྱི་སྙིང་པོ་ཡི་གེ་དྲུག། ལན་གཅིག་བརྗོད་ཀྱང་བསོད་ནམས་ཆེ། ། དེ་ཕྱིར་བློ་ནུས་སྦྱར་ཏེ་བསྐུལ། ། ཀུན་ལ་ཆོས་འབྲེལ་ཐེབས་པར་བྱ། ། སྤྱི་ལ་གཅེས་པའི་རིམ་པའོ། ། དབུས་ཀྱི་ཆོས་འཁོར་ཆེན་པོ་གསུམ། ། ས་ངོར་ཞ་ལུ་རྒྱལ་མཚན་ལྷུན། ། སྣར་གཏམ་རྒྱལ་རྩེ་མཚུར་ཕུ་དང་། ། ཡེར་པ་འབྲི་གུང་ཆོས་སྡེ་གསུམ། །
ཀུན་ལ་དུས་འཁོར་སྒྲུབ་མཆོད་གཅེས། ། སྒྲོ་ཕུག་ཤངས་མདའ་བྲག་རྒྱ་བོ། ། མཁར་ཆུ་བུ་ཆུ་གནས་ལྔ་རུ། ། དཔལ་ཆེན་ལྷ་ཁང་རེ་རེ་བཞེངས། ། ཡང་དག་བསྙེན་རྒྱུན་སྒྲུབ་མཆོད་འཛུག། བྱེ་བྲག་གཅེས་པའི་རིམ་པའོ། ། ཆོས་འཁོར་ལྷ་སའི་ལྷོ་ཕྱོགས་སུ། ། རྡོ་རྗེ་འཇིགས་བྱེད་ལྷ་ཁང་དུ། ། འཇིགས་བྱེད་སྐུ་འདྲ་འབུམ་ཕྲག་བཞེངས། ། བསྙེན་སྒྲུབ་ལས་གསུམ་ཡང་ཡང་འཛུག། བསམ་ཡས་དབུ་རྩེ་རིམ་གསུམ་འགྲམ། ། ཆེ་མཆོག་དཔལ་དགུའི་ལྷ་ཁང་བཞེངས། ། བདེ་གཤེགས་འདུས་པའི་བསྙེན་རྒྱུན་དང་། ། སྒྲུབ་མཆོད་བདུད་རྩི་སྨན་སྒྲུབ་འཛུག། ཁྲོ་བོ་རོལ་པའི་གཏོར་བཟློག་དང་། ། བདེ་གཤེགས་ཐུགས་ཀྱི་མདོས་ཆེན་བཏང་། ། ཁྲ་འབྲུག་ཉེ་ཆར་ཚེ་བདག་གི། སྟོབས་ཆེན་མཆོད་རྟེན་ཚད་ལྡན་བཞེངས། ། ཚེ་བདག་བསྙེན་སྒྲུབ་ལས་སྦྱོར་འཛུག། དེ་དག་ཀུན་ལ་རབ་གནས་ཀྱི། ། ཆོ་ག་ལན་གྲངས་མང་དུ་གཅེས། ། སོ་སོའི་འོག་ཏུ་བསྟན་དགྲ་མནན། །
སྟེང་དུ་རྣོ་མཚོན་མང་པོ་ལ། ། དྲག་སྔགས་ངར་བཏབ་ཐུར་བསྟན་གཟིར། ། མཚོན་ཆ་གང་མང་བཤིག་སྟེ་མནན། ། མཚོན་འཁྲུག་ཐམས་ཅད་ཞི་བ་ཡི། ། བདེན་ཚིག་སྨོན་ལམ་ནན་ཏན་བྱ། ། བསྟན་པ་རྒྱས་པའི་རྟེན་འབྲེལ་དུ། ། ཆོས་འཁོར་ཕྱོགས་བཞི་མཚམས་བརྒྱད་དུ། ། རིགས་གསུམ་སྒྲོལ་མའི་ལྷ་ཁང་དུ། ། ཐུབ་དབང་པད་འབྱུང་མི་ལ་དང་། །
ཙོང་ཁ་པ་ཡི་སྐུ་བརྙན་བཞེངས། ། བདུད་འདུལ་མཆོད་རྟེན་རེ་རེ་ལ། ། ཐུབ་དབང་རིང་བསྲེལ་གཟུང་འབུལ་ཞིང་། ། ཀུན་ལ་རབ་གནས་མཆོད་རྒྱུན་སྤེལ། ། འདི་དག་ཁྱད་པར་རིམ་གྲོ་ཡིན། ། རེ་ཞིག་སྦས་ཡུལ་འགྲོ་མི་བྱ། ། བརྩོན་འགྲུས་སྟོབས་བསྐྱེད་རིམ་གྲོ་བརྩོན། ། བསྟན་པ་ནུབ་ཁར་བསྲུང་འདོད་པས། ། ཟབ་མོའི་རིམ་གྲོ་འདི་དག་ལ། ། ལན་རེ་བརྩོན་ཀྱང་སྐལ་པ་བཟང་། ། སྣ་རེ་འགྲུབ་ཀྱང་བསོད་ནམས་ཆེ། ། འབད་ན་འགྲུབ་ལ་དེ་ཡི་མཐུས། ། བོད་ཁམས་ངེས་པར་བདེ་འགྱུར་བས། ། ཀུན་གྱིས་འདི་ལ་ནན་ཏན་གཅེས། ། འདི་དག་བརྩོན་པའི་མཐུན་རྐྱེན་རྣམས། ། ལྷ་སྣང་བཟང་ངན་གང་ཡང་རུང་། །
གུ་རུས་བྱིན་གྱིས་བརླབས་པ་ཡིན། ། ཕྱི་བཤོལ་འགལ་རྐྱེན་སུས་བྱེད་པ། ། བདུད་དང་དེ་ཡིས་བརླབས་པའི་རྟགས། ། ངེས་པར་ཡིན་ནོ་སྙིང་གི་བུ། ། ཞེས་གསུངས། ངས་ཇི་ལྟར་འབད་ལགས་ཞུས་པས། འགྲོ་འདུལ་འཕགས་མཆོག་ཕྱག་བཞི་པ། ། འཇིགས་པ་བརྒྱད་སྐྱོབས་ཤིན་ཏུ་ཟབ། ། ཡང་ཟབ་དཀོན་མཆོག་སྤྱི་འདུས་སོགས། ། རྩ་གསུམ་ཚོགས་གཏོར་ཤིན་ཏུ་གཅེས། ། གཤིན་རྗེ་ཕུར་པ་མཆོག་ཏུ་དགེ། ། རང་གཏེར་ལུང་དང་ཉམས་བསྟུན་འབད། ། ཕྱག་བཞི་སྡེ་བདུན་དཔལ་མགོན་དང་། ། ལྷ་མོ་དྲང་སྲོང་གསོལ་མཆོད་ཟབ། ། ཅེས་གསུངས་ནས་འཇམ་དབྱངས་མཁྱེན་བརྩེ་རིན་པོ་ཆེའི་སྐུར་གྱུར་པའི་ཞལ་ནས་འདི་སྐད་གསུངས། འཇམ་མགོན་རྡོ་རྗེ་འཆང་ཨོ་རྒྱན་དངོས་ཀྱི་བཀའ་དེ་དག་ཉན་མི་ཡོད་ཚེ་དེ་ལྷག་ཅི་ཡོད། ། ད་པདྨ་བཀོད་དུ་འགྲོ་ཐབས་ངས་བཤད་པས། ཁྱེད་རང་ཡི་གེ་བྲིས་ཤིག་གསུངས། བྲིས་ཤོག་སོགས་མེད་པས་ཅི་བྱེད་སྙམ་ཀྱང་། སྐུ་ཟིལ་གྱིས་སྐྲག་སྣང་དང་དད་སྤྲོ་སྔར་དངོས་སུ་བཞུགས་དུས་ལྟར་ཆེ་བས་ཅི་ཡང་ཞུ་མ་ཕོད་པས། ད་འཐེན་འཐེན་རྒྱང་རྒྱང་ཅི་བྱེད་འདི་དག་རེད་གསུངས་ནས་ཤོག་དྲིལ་ཞིག་གནང་བྱུང་བ་རང་གཞན་མཆོག་དམན་ཚང་མས་སྔར་ཡང་མ་བྱས་མ་ཐོན་པ་ལ་བཀའ་བཀྱོན་དང་ཕྱིས་ཀྱང་མི་བྱས་མི་འགྲུབ་གསུངས་པའི་ལུང་བསྟན་ཤིན་ཏུ་འཇིགས་ཤིང་སྐྲག་པ་མང་དུ་འདུག་པས་མ་བཟོད་ནས་ད་ཅི་བྱེད་ལགས་ཞུས་པར། ཐམས་ཅད་བདུད་ཀྱིས་བསླུས་པས་རང་རང་གིས་ནི་གང་ཡང་མི་ཤེས། མི་ཤེས་པ་རྣམས་ཀྱིས་ཤེས་རྫུན་རེ་བྱེད། ཤེས་མི་ཡོད་ན་དེའི་ཁ་ནི་མི་བྱེད། བྱེད་མི་རུང་བ་རྣམས་ནི་བྱེད་འོང་བས་སུས་ཀྱང་ཅི་ཕན་གསུངས་ནས་ཤོག་དྲིལ་དེ་སླར་འཕྲོག་སོང་བས་ཤིན་ཏུ་སྐྲག་ནས་དར་གཅིག་ལུས། ཡང་འདི་ལྟར་གསུངས། ཀརྨ་པ། ས་སྐྱ་ཚང་། མ་རིན་པོ་ཆེ་རྣམས་ཀྱིས་ཤེས་ལོས་འོང་། བྱེད་ལོས་འོང་། དྲི་མེད་ཁྱེད་གཉིས་ཁ་འདོན་དགེ་སྦྱོར་ཅི་དགའ་གྲོས་འདྲ་བྱས་ན་ཕན་ཤས་ཡང་ཆེ། འཇམ་མགོན་གྱི་བཀའ་རྣམས་ཁྱེད་རང་༧རྒྱལ་བ་རིན་པོ་ཆེའི་མདུན་དུ་འགྲོ་ནས་ཞུ་དགོས་རྒྱུ་རེད། གཞན་ཅི་བྱེད། པདྨ་བཀོད་ཀྱི་ལམ་ཡིག་ཆེ་བ་རྒྱ་ལ་རྡོ་རྗེ་ཕག་མོའི་གནས་སུ་ཡོད། མཁའ་འགྲོ་གསང་འདུས་ཀྱི་སྐོང་ཆོག་རྣམས་རྒྱས་པ་རེ་བྱས་ན་ལོན་སྲིད། ངས་ཤེས་ཀྱང་བཤད་ཚོད་ཅི་ཡོད། སྔར་གསལ་སྣང་བྱང་བ་དེ་འབྲིང་པོ་རེད། ལོན་དཀའ་ཡང་གཏེར་འབྱུང་རྩལ་ནན་ཏན་སྒྲུབ། ཡུལ་དེར་ཆོས་སྟོན་བཟང་པོ་བྱས་ན་ལོན་ཀྱང་སྲིད། ལར་རྟེན་འབྲེལ་ཉེས་སེལ་དེ་གལ་ཆེ་གསུངས། གནས་ཡིག་དེ་གཉིས་གལ་གང་ཆེ་ལགས་ཞུས་པས། དེ་གཉིས་གནས་ཡིག་མ་རེད་ལམ་ཡིག་རེད། ཨོ་རྒྱན་ཆེན་པོའི་རྡོ་རྗེའི་གསུང་རེད། གལ་གཉིས་ཀ་ལོས་ཆེ། གནས་ཡིག་དགོས་ན་གནས་ཆེན་གཅིག་ལ་འགྲན་ཟླ་ཐམས་ཅད་དང་བྲལ་བ་སྦས་གནས་ཀྱི་རྒྱལ་པོ་པདྨ་བཀོད་དེའི་ཕྱི་གནས། བར་གནས། ནང་གནས། ཡང་གསང་གནས། གནས་ལག་རྣམས་དང་བཅས་པའི་གནས་ཡིག་རྒྱས་བསྡུས་དང་། གཏེར་ཁ་གཅིག་ལ་འགྲན་ཟླ་ཐམས་ཅད་དང་བྲལ་བ་འདུས་མདོའི་རྩ་འགྲེལ། སྤྱི་དོན་རྒྱབ་ཆོས། ལམ་རིམ་ཚ་བ་དམར་ཐག་སོགས་ཟབ་ཅིང་རྒྱ་ཆེ་བ་མང་པོ་རྒྱས་བསྡུས་གཉིས་སུ་བཀོད་པ་དེ་རྣམས་བྲག་དཀར་བཀྲ་ཤིས་ཆོས་རྫོང་ཆེ་ཆུང་གཉིས་སུ་ཡོད། ཆེ་བ་ནི་ཡང་གསང་གནས་སྒོ་བར་མའི་ཉེ་ཕྱོགས་སུ་ཡོད། ཆུང་བ་རྡོར་སེམས་ཕོ་བྲང་གི་ཉེ་ཕྱོགས་སུ་ཡོད་པདྨ་བཀོད་དུ་སོང་ན་ལོན་ཤས་ཆེ། གནས་ཡིག་དང་འདུས་མདོ་འབྲིང་པོ་སོགས་ལྷ་རྩེ་རྡེའི་དཔལ་བྲག་གི་སྦས་མཚོའི་འགྲམ་དུ་ཡོད། ང་ནི་གཏེར་ལ་འགྲས་ཚར་བ་ཡིན། ཀོང་སྤྲུལ་རིན་པོ་ཆེ་ཡང་མུན་སྤྲུལ་རྣམས་ཀྱིས་ཐུགས་རྒྱུད་དཀྲུགས་པས་གཏེར་ཁ་ལ་ཐབས་ཟད། ཁྱོད་རང་ཡང་ཆག་ཉམས་ཚོགས་ངན་མང་པོས་སྣ་རྡུག་བསྐུར་ཚར་བས་ཅི་བྱེད་འདི་བྱེད་ཅི་ཡོད། པདྨ་བཀོད་ཀྱི་ལམ་ཡིག་ཉུང་གསལ་སྙིང་པོར་དྲིལ་བ་ངས་བཤད་པས་འདི་ལ་བྲིས་ཤིག་གསུངས་ནས་བོད་ཤོག་སྲབ་མོ་དཀར་འཇམ་གྱི་ཤོག་དྲིལ་ཞིག་གནང་བྱུང་བ་དང་བྲིས་ཆས་ཀྱང་ང་རང་གི་ལག་ཏུ་འདུག་པས་གང་གསུངས་ལྟར་བྲིས་པ་ནི་འདི་ལྟར་རོ། ༁ྃ༔དུས་གསུམ་བདེ་གཤེགས་ཀུན་འདུས་དཔལ༔གུ་རུ་བདེ་བ་ཆེན་པོར་འདུད༔ས་སྤྱོད་དག་པ་པདྨ་བཀོད༔པདྨས་བྱིན་གྱིས་བརླབས་པའི་ཞིང༔ཞི་ཁྲོའི་དཀྱིལ་འཁོར་བཀོད་པའི་གནས༔མཁའ་འགྲོའི་སྤྲིན་ཕུང་འདུ་བའི་གླིང༔ཕྱི་ལྟར་འཇིག་རྟེན་གནས་ཀྱི་གཟུགས༔ནང་ལྟར་དཔའ་བོ་མཁའ་འགྲོའི་གྲོང༔གསང་བ་ཡེ་ཤེས་རང་སྣང་ཞིང༔དོན་ལ་འོད་གསལ་སྒྱུ་མའི་འཕྲུལ༔ཕྱི་ཡི་གནས་ཆེན་ཉུལ་འདོད་ན༔གནས་ངན་འཁོར་ངན་ནོར་རྫས་རྣམས༔སྒྱུ་མར་ཤེས་པས་ཞེན་པ་སྤང༔བཟང་ངན་སྣང་བར་རེ་དོགས་དང༔ཐེ་ཚོམ་རྦད་ཆོད་གདིང་ཆེན་བཟུང༔ཟས་གོས་འདོད་ཡོན་སྤྲོས་པ་གཅོད༔གཞན་ཕན་འབའ་ཞིག་བློ་སྣ་འདྲིལ༔རྩ་གསུམ་ཁྱབ་བདག་གུ་རུ་རྗེར༔བློ་གཏད་མོས་གུས་ཕུར་ཚུག་བྱ༔ཉམས་ང་མེད་པའི་བརྟུལ་ཞུགས་ཀྱིས༔ཕྱིར་མི་ལྡོག་པའི་བརྩོན་འགྲུས་བརྩམས༔སྔོན་དུ་དུར་ཁྲོད་ཐམས་ཅད་ནས༔ཕུང་པོ་མཆོད་སྦྱིན་མང་དུ་བྱ༔སྦས་ཡུལ་གཙོ་གྱུར་སྐུ་གསུམ་གྱི༔ཞིང་ཁམས་རབ་འབྱམས་བསམ་ཡས་པའི༔རྩ་གསུམ་དམ་ཅན་རྒྱ་མཚོའི་ཚོགས༔བླ་མའི་ངོ་བོར་ཐག་བཅད་དེ༔ཕྱི་ལྟར་ཡིད་སྤྲུལ་ཀུན་བཟང་སྤྲིན༔ནང་ལྟར་རང་ལུས་བདུད་རྩིའི་སྤྲིན༔གསང་བ་ཨེ་ཝཾ་དགའ་བཞིའི་སྤྲིན༔ཡང་གསང་དབྱིངས་རིག་བདེ་ཆེན་སྤྲིན༔སྤྲིན་ཕུང་བཞི་ཡི་ཚོགས་ཆེན་སྤེལ༔དེ་ནས་རེ་དོགས་མེད་པའི་བློས༔འཇུག་ནི་སྤུ་པོའི་ཕྱོགས་ནས་འཇུག༔རྗེས་འབྲང་སུ་ཡང་མི་འགོགས་ཤིང༔དེ་ལས་གཞན་ཏུ་བསྐུལ་མི་བྱ༔གྲོགས་དང་དགྲ་རྐུན་བཟང་ངན་རྐྱེན༔ཆུ་བྲག་གངས་འཕྲང་གཅན་གཟན་སྤྲུལ༔ལྷ་དང་འདྲེ་ཞེས་གང་སྣང་ཡང༔ཞེན་མེད་ཐོག་བརྫིས་བརྟུལ་ཞུགས་བྱ༔ཉམས་སོགས་བཟང་ངན་ཅི་ཤར་ཡང༔གཞན་ལ་མི་སྨྲ་རང་གྲོལ་སྤྱོད༔སྐྱིད་སྡུག་འཛིན་མེད་རོ་སྙོམས་གྱིས༔རྣལ་འབྱོར་སེང་གེ་བཞིན་དུ་རྒྱུ༔དེས་ན་གང་བསམ་ལྷུན་གྱིས་གྲུབ༔བར་ཆད་འཇུག་པའི་གནས་མེད་དོ༔སྦས་ཡུལ་དེ་རུ་སླེབ་མ་ཐག༔བླ་མ་མཁའ་འགྲོས་ལུང་ཡང་སྟོན༔ཆོས་སྐྱོང་ཡུལ་ལྷས་བར་ཆད་བསལ༔བླང་དོར་ཀུན་གསལ་ཐེ་ཚོམ་ཆོད༔མི་མང་ཁ་འཛིན་དཔོན་ཚུལ་བསྐྱུང༔གང་བྱུང་དེས་ཆོག་ལྷུག་པར་ཞོག༔ཚེ་སྒྲུབ་འགྲོ་ཕན་མཐར་རྒྱས་འབྱུང༔རིམ་གྲོས་རེ་ཐག་ཆོད་པའི་ཚེ༔འདི་ལྟར་བྱོས་ཞིག་སྐལ་ལྡན་བུ༔ས་མ་ཡ༔དེ་རྣམས་ཡིད་ལ་ཞོག་གསུངས༔ཡང་འདི་ལྟར་གསུངས། སྣང་ཞེན་སྤྲོས་པ་མ་ཆོད་ན༔འཁྲུལ་པའི་སེམས་ལ་བདེ་དུས་མེད༔ནང་གི་གནས་ཆེན་ཉུལ་འདོད་ན༔འབར་འཛག་བདེ་སྟོང་རྒྱུན་དུ་བསྐྱང༔གསང་བའི་གནས་ཆེན་ཉུལ་འདོད་ན༔གཉུག་མའི་རང་ཞལ་ཅེ་རེ་ལྟོས༔མཐར་ཐུག་བཙན་ས་བཟུང་འདོད་ན༔དབྱིངས་རིག་ངང་ལ་བཅོས་མེད་ཞོག༔མང་དུ་བཤད་པ་གཡེང་བའིི་རྒྱུ༔སྙིང་གཏམ་ཡིན་ནོ་སྙིང་གི་བུ༔ས་མ་ཡ༔ཞེས་གསུངས་ནས་མི་སྣང་བར་གྱུར། འདི་ལ་གསང་རྒྱའི་དུས་བབ་ཅི་འདྲ་ཡོད་སྙམས་པ་དང་། གསང་རྒྱ་མེད་ནས་སྨྲས་པ་ཡིན་ཀྱང་ཡིད་ཆེས་པ་ནི་སུ་ཡང་དཀའ་བས་ཅི་བདེར་གྱིས་ཤིག་གསུངས་པ་ཡང་ཐོས་སོ། །
དེའི་ཐོ་རངས་ཁར་རང་གི་ཨ་མས་མཐའ་དམག་འབྱུང་བའི་རྒྱུ་རྐྱེན་སོགས་ཀྱང་བྲིས་ན་ལེགས། ཤེས་བཞིན་དུ་ཐབས་སྡུག་དྲག་ན་ཡང་དགའ་རྒྱུ་མི་འདུག་པས་ཅུང་ཟད་རེམ་ན་ལེགས། བླ་མའི་ལུང་འདི་དག་རྫ་འོག་མར་མེ་མ་བྱེད་པར་ཐམས་ཅད་ལ་བསྐུལ་དགོས་སོ་ཟེར། བླ་མ་རིན་པོ་ཆེ་པདྨ་བདུད་འདུལ་ལ་ཡང་ཟོག་མཐོང་སྒྲོ་སྐུར་བྱུང་། སྤྲུལ་སྐུ་རྡོ་རྗེ་འཆང་རྣམ་གཉིས་བཞུགས་དུས་ཀྱང་རང་གཞན་མཆོག་དམན་ཀུན་ནས་བཀའ་བཞིན་བྱེད་དཀའ་བ་བྱུང་ན་དེ་རྣམས་ལས་ལྷག་པ་ཤེས་རྒྱུ་རེམ་རྒྱུ་སུ་ལ་ཅི་ཞིག་ཡོད། བདེན་གསུང་རྒྱལ་བཀའ་ཚད་མའི་ཉི་མ་ཡང་ད་ནི་རྟོག་གེས་རྩོད་གཞི་དང་ཟོག་པོའི་ཁ་ཁྱེར་ཙམ་གྱི་སྤྲིན་རུམ་དུ་ལྷུང་ཚར་ན་ལུང་བསྟན་ཕྲན་ཚགས་འདི་ཙམ་རྫ་འོག་མར་མེ་གྱུར་སོང་རུང་ཅི་ཞིག་བྱེད་སྙམ་པ་བྱུང་ཡང་ཁ་ནས་གང་ཡང་མ་སྨྲས༔འོ་འོ་དེ་འདྲའི་དུས་འདི་ཅུང་ཟད་ཕན་སྲིད་ན་ལེགས་སྙམ་དུ་བསྐུལ་པ་ཡིན་ནོ་ཟེར་བ་དང་གཉིད་སད། ཉི་དྲོས་ལ་ཡི་གེ་འབྲི་བར་བརྩམ་ནས་བཟུང་། འཁྲུལ་པའི་མཐོང་སྣང་སྣ་ཚོགས་ཤར་ཡང་དོན་ཆེན་མ་ངེས་པས་འདིར་མ་བྲིས་སོ། ། ཚེས་ཉི་ཤུའི་ནུབ་མོར་རྨི་ལམ་དུ་ལྷ་ལྡན་བར་ཁང་སློབ་དཔོན་ལྟ་བུའི་སྐུ་ཞིག་མཇལ་བའི་ཞལ་ནས། ཐོག་མར་སངས་རྒྱས་སྐྱབས་སུ་སོང་། ། དེ་ནས་རྩ་གསུམ་ཚོགས་བརྒྱ་དང་། ། མཁའ་འགྲོ་ཞི་ཁྲོའི་ཚོགས་སྐོང་འབད། ། སྲུང་མ་སྤྱི་དང་ཁྱད་པར་དུ། ། དམ་ཅན་སྡེ་བདུན་གསོལ་མཆོད་བྱ། ། ཚེ་ཡི་རྟེན་འབྲེལ་ཚེ་ཆོག་དང་། ། ལྷ་བསང་གསེར་སྐྱེམས་སྔོན་དུ་བཏང་། ། སྣང་སྲིད་ལྷ་འདྲེ་མདོས་ཀྱིས་བསྐང་། ། དེ་ནས་ལུང་བཞིན་རིམ་གྲོ་འབད། ། དགེ་ཞིང་གེགས་ཞི་བསམ་པ་འགྲུབ། ཅེས་གསུངས་སོ། ། དེའི་ཐོ་རངས་ཁར་ཐུན་ནང་དུ་སྐྱེས་མཆོག་གེ་སར་ཡིན་སྙམ་གྱི་སྐྱེས་བུ་དཀར་གསལ་མཛེས་ཤིང་ཡིད་འོང་དར་གོས་རིན་ཆེན་རྒྱན་ལྡན་ཞིག་གིས། རྣམ་བཀྲ་སྐར་ཚོགས་མཛེས་ཕྲེང་དབུས་ན། ། ཉ་རྒྱས་ཆུ་ཤེལ་འཛུམ་འདི་མཐོང་ངམ། ། དེ་ཕྱོགས་དྭངས་པའི་ཆུ་ཤེལ་འཛུགས་ན། ། བདུད་རྩིའི་བསིལ་ཐིགས་མངོན་སུམ་འབེབས་ངེས། ། ཞེས་སྙན་གླུས་བསྐུལ་བའི་དོན་ཡང་ངེས་སོ། ། འདི་ཡང་སྔ་ཕྱི་ཡང་ཡང་བསྐུལ་བའི་མོས་ལྡན་དག་གིས་དད་བློ་མ་ལྡོག་ཙམ་གྱི་རྐྱེན་དུ་དམིགས་ཏེ་གཏེར་མིང་སྙོམས་ལས་པ་༧ལས་རབ་གླིང་པས་བྲིས་པ་ཉེས་ཚོགས་བཤགས་ཤིང་དགེ་བས་རྒྱལ་བསྟན་རིན་པོ་ཆེ་ཡུན་དུ་གནས་པ་དང་། འདི་ལ་འབྲེལ་ཐོབ་ཀྱི་གཙོས་པའི་འགྲོ་རྣམས་གནས་སྐབས་བདེ་ལེགས་ཀྱི་འབྱོར་པས་འཚོ་ཞིང་མཐར་ཐུག་རྫོགས་སངས་རྒྱས་པའི་རྒྱུར་གྱུར་ཅིགམངྒལཾ། ལོ་དེར་སྔོན་མདོ་ཁམས་རལ་གྲི་བྲག་དཀར་ཞོལ་ནས་ཤིན་ཏུ་གསང་ཐབས་སུ་གཏེར་ནས་དྲངས་ཏེ་ལོ་མང་དུ་གསང་རྒྱ་བསྡམས་པའི་རིན་པོ་ཆེའི་ཤོག་སེར་ལས་ཐབས་དང་རྟེན་འབྲེལ་སྤྱོད་ལམ་གྱི་ལག་ལེན་བདེ་བའི་དཔལ་སྟེར་ཅེས་པའི་གནད་བྱང་ཟབ་པའི་མཐར་ཐུག་དེ་ཉིད་ལྷང་བྲག་གི་རི་ཁྲོད་དེ་ཉིད་དུ་དག་པར་ཕབ་མཛད་གནང་ངོ་། ། `